b'\n_START_ARTICLE_\nPasaulio \xc5\xa1achmat\xc5\xb3 kompozicijos federacija\n_START_PARAGRAPH_\nPasaulio \xc5\xa1achmat\xc5\xb3 kompozicijos federacija (angl. World Federation for Chess Composition, WFCC)\xc2\xa0\xe2\x80\x93 tai tarptautin\xc4\x97 \xc5\xa1achmat\xc5\xb3 kompozicijos organizacija. Nuo 1956\xc2\xa0m. iki 2010\xc2\xa0m. ji buvo \xc5\xbeinoma kaip Nuolatin\xc4\x97 FIDE \xc5\xa1achmat\xc5\xb3 kompozicijos komisija (angl. PCCC)._NEWLINE_Po 2010\xc2\xa0m. \xc5\xa0achmat\xc5\xb3 kompozicijos komisijos suva\xc5\xbeiavimo ji atsiskyr\xc4\x97 nuo FIDE ir tapo nepriklausoma tarptautine organizacija, kuri ir po atsiskyrimo toliau bendradarbiauja \xc5\xa1achmat\xc5\xb3 temomis su FIDE. 2016 metais WFCC nar\xc4\x97mis buvo 40 \xc5\xa1ali\xc5\xb3, tarp j\xc5\xb3 ir Lietuva._NEWLINE_2016\xc2\xa0m. organizacijos b\xc5\xabstin\xc4\x97 buvo \xc5\xa0veicarijoje, Berno mieste.\n_START_SECTION_\nIstorija\n_START_PARAGRAPH_\nIlg\xc4\x85 laik\xc4\x85 \xc5\xa1achmat\xc5\xb3 kompozitoriai netur\xc4\x97jo savo vienijan\xc4\x8dios organizacijos. Bendravimas vyko per var\xc5\xbeybas ir per spaud\xc4\x85, skaitant u\xc5\xbedavini\xc5\xb3 ir etiud\xc5\xb3 rinkini\xc5\xb3 knygas, \xc5\xa1achmat\xc5\xb3 skyrelius \xc5\xbeurnaluose ir laikra\xc5\xa1\xc4\x8diuose._NEWLINE_XX am\xc5\xbeiaus prad\xc5\xbeioje atsiranda pirmosios nacionalin\xc4\x97s \xc5\xa1achmat\xc5\xb3 kompozitori\xc5\xb3 organizacijos. Bandoma \xc4\xafkurti ir tarptautinius susivienijimus.\n_START_SECTION_\nGeras draugas\xc2\xa0\xe2\x80\x93 \xc5\xa1achmat\xc5\xb3 u\xc5\xbedavini\xc5\xb3 klubas\n_START_PARAGRAPH_\n1913\xc2\xa0m. D\xc5\xbeeimsas Francis Magy (angl. James Francis Magee) ir Alanas Kempbelas Vaitas (angl. Alain Campbell White Filadelfijoje \xc4\xafk\xc5\xabr\xc4\x97 \xc5\xa1achmat\xc5\xb3 klub\xc4\x85 Good companion chess problem club kuris vienijo to meto pasaulio \xc5\xa1achmat\xc5\xb3 u\xc5\xbedavini\xc5\xb3 kompozitorius ir tur\xc4\x97jo visame pasaulyje apie 600 nari\xc5\xb3. Klubas sureng\xc4\x97 apie 100 u\xc5\xbedavini\xc5\xb3 (daugiausia dviej\xc5\xb3 \xc4\x97jim\xc5\xb3) sudarymo konkurs\xc5\xb3, kuriuose i\xc5\xa1kil\xc4\x99 kompozitoriai dav\xc4\x97 prad\xc5\xbei\xc4\x85 Strateginei \xc5\xa1achmat\xc5\xb3 kompozicijos mokyklai._NEWLINE_Nuo 1913 iki 1924\xc2\xa0m. klubas leido biuleten\xc4\xaf Our Folder (\xcc\xa3\xcc\xa3\xcc\xbcliet. M\xc5\xabs\xc5\xb3 katalogas), kuriame buvo talpinami daugiausiai dviej\xc5\xb3 \xc4\x97jim\xc5\xb3 mato u\xc5\xbedaviniai.\n_START_SECTION_\nTarptautin\xc4\x97 \xc5\xa1achmat\xc5\xb3 u\xc5\xbedavini\xc5\xb3 k\xc5\xabr\xc4\x97j\xc5\xb3 s\xc4\x85junga\n_START_PARAGRAPH_\nTarptautin\xc4\x97 \xc5\xa1achmat\xc5\xb3 u\xc5\xbedavini\xc5\xb3 k\xc5\xabr\xc4\x97j\xc5\xb3 s\xc4\x85junga (angl. International Problemboard, sutr.IPB), kuri jung\xc4\x97 \xc4\xafvairi\xc5\xb3 \xc5\xa1ali\xc5\xb3 \xc5\xa1achmat\xc5\xb3 kompozitorius, buvo \xc4\xafkurta 1927\xc2\xa0m. vokie\xc4\x8di\xc5\xb3 ir angl\xc5\xb3 \xc5\xa1achmat\xc5\xb3 kompozitori\xc5\xb3 iniciatyva._NEWLINE_Pirmu jos prezidentu tapo E. Birgfeldas (Vokietija), o nuo 1939\xc2\xa0m.\xc2\xa0\xe2\x80\x93 S. Kipingas (Anglija). Leido Vokietijoje \xc5\xbeurnal\xc4\x85 \xe2\x80\x9eSchwalbe\xe2\x80\x9c, o nuo 1939 m iki 1956\xc2\xa0m.\xc2\xa0\xe2\x80\x93 \xc5\xbeurnal\xc4\x85 \xe2\x80\x9eProblemme\xe2\x80\x9c (liet. U\xc5\xbedaviniai)._NEWLINE_S\xc4\x85junga rengdavo tarp \xc5\xa1ali\xc5\xb3 kasmetinius komandinius \xc5\xa1achmat\xc5\xb3 u\xc5\xbedavini\xc5\xb3 sprendimo ma\xc4\x8dus. \xc5\xa0i\xc5\xb3 var\xc5\xbeyb\xc5\xb3 nugal\xc4\x97tojomis tapo: Anglija\xc2\xa0\xe2\x80\x93 1928, 1929, 1930\xc2\xa0m., Danija\xc2\xa0\xe2\x80\x93 1931, Vengrija\xc2\xa0\xe2\x80\x93 1932, 1935, Ispanija\xc2\xa0\xe2\x80\x93 1933, Latvija\xc2\xa0\xe2\x80\x93 1934, Vokietija\xc2\xa0\xe2\x80\x93 1936, Austrija \xe2\x80\x931937._NEWLINE_Po Nuolatin\xc4\x97s \xc5\xa1achmat\xc5\xb3 kompozicijos komisijos prie FIDE \xc4\xafk\xc5\xabrimo 1956\xc2\xa0m. \xc5\xa1i S\xc4\x85junga i\xc5\xa1iro.\n_START_SECTION_\nNuolatin\xc4\x97 \xc5\xa1achmat\xc5\xb3 kompozicijos komisija prie FIDE\n_START_PARAGRAPH_\nSvarbus \xc5\xbeingsnis, vienijant kompozitorius, buvo 1956\xc2\xa0m. prie FIDE \xc4\xafsteigta Nuolatin\xc4\x97 \xc5\xa1achmat\xc5\xb3 kompozicijos komisija, kuri egzistavo iki 2010\xc2\xa0m. Ji kasmet, i\xc5\xa1skyrus 1963\xc2\xa0m. ir 1970\xc2\xa0m., rengdavo Komisijos suva\xc5\xbeiavimus, Pasaulio \xc4\x8dempionatus, kompozicij\xc5\xb3 sprendimo ir sudarymo var\xc5\xbeybas, suteikdavo titulus bei reitingus, periodi\xc5\xa1kai leido FIDE kompozicij\xc5\xb3 album\xc4\x85.\n_START_SECTION_\nPasaulio \xc5\xa1achmat\xc5\xb3 kompozicijos federacijos \xc4\xafk\xc5\xabrimas\n_START_PARAGRAPH_\n2010\xc2\xa0m. spalio 15 d. Kretoje vykusiame kasmetiniame Komisijos suva\xc5\xbeiavime buvo priimtas naujas statutas pagal kur\xc4\xaf \xc5\xa0achmat\xc5\xb3 kompozicijos komisija tapo nepriklausoma nuo FIDE\xc2\xa0\xe2\x80\x93 Pasaulio \xc5\xa1achmat\xc5\xb3 kompozicijos federacija._NEWLINE_2011\xc2\xa0m. rugpj\xc5\xab\xc4\x8dio 23 d. D\xc5\xbeezio Pasaulio \xc5\xa1achmat\xc5\xb3 kompozicijos federacijos suva\xc5\xbeiavime, \xc5\xa1is statutas buvo dar kart\xc4\x85 patobulintas._NEWLINE_Jis dar kart\xc4\x85 taisytas 2014\xc2\xa0m. rugpj\xc5\xab\xc4\x8dio 24 d. Berne vykusiame Suva\xc5\xbeiavime .\n_START_SECTION_\n\xc5\xa0alys nar\xc4\x97s\n_START_PARAGRAPH_\nPasaulio \xc5\xa1achmat\xc5\xb3 kompozicijos federacijos nariai yra \xc5\xa1ali\xc5\xb3 nacionalin\xc4\x97s organizacijos, u\xc5\xbesiiman\xc4\x8dios \xc5\xa1achmat\xc5\xb3 kompozicija. Joms keliami tam tikri reikalavimai.\n_START_SECTION_\nReikalavimai organizacijoms\n_START_PARAGRAPH_\nOrganizacija atstovauja \xc5\xa1alies (ar jos did\xc5\xbeiosios dalies) \xc5\xa1achmat\xc5\xb3 kompozicija u\xc5\xbesiiman\xc4\x8di\xc5\xb3 \xc5\xbemoni\xc5\xb3 veikl\xc4\x85. Tik tada ji gali \xc4\xafstoti \xc4\xaf WFCC. Atstovauti \xc5\xa1al\xc4\xaf gali tik viena organizacija.\n_START_SECTION_\nPri\xc4\x97mimas ir pa\xc5\xa1alinimas\n_START_PARAGRAPH_\nSuva\xc5\xbeiavimas nacionalin\xc4\x99 \xc5\xa1alies organizacij\xc4\x85 priima dviej\xc5\xb3 tre\xc4\x8ddali\xc5\xb3 bals\xc5\xb3 dauguma. Ta pa\xc4\x8dia dauguma jis j\xc4\x85 gali ir pa\xc5\xa1alinti i\xc5\xa1 Federacijos.\n_START_SECTION_\nIndividual\xc5\xabs nariai\n_START_PARAGRAPH_\nFederacijoje gali b\xc5\xabti ir individuali\xc5\xb3 nari\xc5\xb3\xcb\x90 Suva\xc5\xbeiavimas, pasi\xc5\xbeym\xc4\x97jusius kompozicijoje asmenis, gali paskirti iki gyvos galvos garb\xc4\x97s nariais, taip pat, ir pasi\xc5\xbeym\xc4\x97jusius buvusius prezidentus\xc2\xa0\xe2\x80\x93 garb\xc4\x97s prezidentais._NEWLINE_Individual\xc5\xabs nariai neatstovauja jokios \xc5\xa1alies, o tik save. Individual\xc5\xabs nariai dalyvauja diskusijose, bet balsavimo teis\xc4\x97s nei balsavimuose nei rinkimuose neturi.\n_START_SECTION_\nPasaulio \xc5\xa1achmat\xc5\xb3 kompozicijos federacijos suva\xc5\xbeiavimas\n_START_PARAGRAPH_\nGali vykti eilinis ar neeilinis suva\xc5\xbeiavimai.\n_START_SECTION_\nEilinis suva\xc5\xbeiavimas\n_START_PARAGRAPH_\nEilinis suva\xc5\xbeiavimas vyksta kart\xc4\x85 per metus. J\xc4\xaf organizuoja Federacijos prezidiumas._NEWLINE_Suva\xc5\xbeiavime svarstomi ir diskutuojami darbotvark\xc4\x97je i\xc5\xa1kelti klausimai ir d\xc4\x97l j\xc5\xb3 priimami sprendimai._NEWLINE_Suva\xc5\xbeiavimui pirmininkauja prezidiumo narys, da\xc5\xbeniausiai prezidentas. Kai diskusijoje, nagrin\xc4\x97jama prezidiumo nario veikla, svarstomasis prezidiumo narys nepirmininkauja._NEWLINE_Diskusijos suva\xc5\xbeiavime trumpos ir lie\xc4\x8dia tik reikalo esm\xc4\x99. Jei reikia ilgesni\xc5\xb3 diskusij\xc5\xb3 paskiriamas komitetas, kuris nagrin\xc4\x97ja klausim\xc4\x85 i\xc5\xa1 esm\xc4\x97s.\n_START_SECTION_\nDarbotvark\xc4\x97\n_START_PARAGRAPH_\nKiekvienam eiliniam suva\xc5\xbeiavimui turi b\xc5\xabti paruo\xc5\xa1ta darbotvark\xc4\x97 ir perduota delegatams likus 3 savait\xc4\x97ms iki Suva\xc5\xbeiavimo.\n_START_SECTION_\nKvorumas\n_START_PARAGRAPH_\nSusirinkimo kvorumas: bet kuriame pos\xc4\x97dyje turi dalyvauti ne ma\xc5\xbeiau kaip tre\xc4\x8ddalis (1/3) \xc5\xa1ali\xc5\xb3 nari\xc5\xb3.\n_START_SECTION_\nPasi\xc5\xablymai\n_START_PARAGRAPH_\n\xc5\xa0alys-nar\xc4\x97s gali teikti pasi\xc5\xablymus Suva\xc5\xbeiavimui. Pasi\xc5\xablymai turi pasiekti prezidium\xc4\x85 likus \xc5\xa1e\xc5\xa1ioms (6)savait\xc4\x97ms iki Suva\xc5\xbeiavimo._NEWLINE_Suva\xc5\xbeiavimo metu \xc5\xa1ali\xc5\xb3 atstovai teikia pasi\xc5\xablymus d\xc4\x97l priimam\xc5\xb3 pos\xc4\x97d\xc5\xbeiuose sprendim\xc5\xb3._NEWLINE_Prie\xc5\xa1 svarstant pasi\xc5\xablym\xc4\x85 Suva\xc5\xbeiavimas nusprend\xc5\xbeia ar pasi\xc5\xablym\xc4\x85 i\xc5\xa1 viso svarstyti.\n_START_SECTION_\nRinkimai ir kadencijos trukm\xc4\x97\n_START_PARAGRAPH_\nRinkimai \xc4\xaf prezidium\xc4\x85 vyksta kas ketveri metai per eilin\xc4\xaf Suva\xc5\xbeiavim\xc4\x85. Balsavimas \xc4\xaf visas 4 pareigas vyksta tais pa\xc4\x8diais metais._NEWLINE_Papildomi rinkimai rengiami, jei kadencijos metu postas lieka laisvas ir Federacijos veiklai u\xc5\xbetikrinti tikslinga rengti rinkimus \xc4\xaf atsilaisvinusias pareigas. Taip i\xc5\xa1rinktas pareig\xc5\xabnas dirba iki tuometin\xc4\x97s ketveri\xc5\xb3 met\xc5\xb3 kadencijos pabaigos._NEWLINE_Atidarydamas rinkimin\xc4\xaf Suva\xc5\xbeiavim\xc4\x85 prezidentas \xc4\xaf darbo grup\xc4\x99 rinkimams (Rinkim\xc5\xb3 komisij\xc4\x85) pri\xc5\xbei\xc5\xabr\xc4\x97ti paskiria tris asmenis i\xc5\xa1 skirting\xc5\xb3 \xc5\xa1ali\xc5\xb3 ir vien\xc4\x85 i\xc5\xa1 j\xc5\xb3 sekretoriumi. \xc5\xa0ali\xc5\xb3 delegatai negali b\xc5\xabti \xc5\xa1ios darbo grup\xc4\x97s nariais._NEWLINE_Delegatas norintis b\xc5\xabti i\xc5\xa1rinktu, likus dienai iki rinkim\xc5\xb3 (iki 22 val), paduoda savo vardu parei\xc5\xa1kim\xc4\x85, kuriame ai\xc5\xa1kiai nurodo \xc4\xaf kok\xc4\xaf post\xc4\x85 pretenduoja._NEWLINE_Darbo grup\xc4\x97 rinkim\xc5\xb3 dien\xc4\x85 (iki 9 val.) skelbia pretendentus \xc4\xaf kiekvienas pareigas. Joki\xc5\xb3 papildym\xc5\xb3 negali b\xc5\xabti \xc4\xafne\xc5\xa1ta, i\xc5\xa1skyrus atvejus, kai kuris nors pretendentas atsisako dalyvauti rinkimuose._NEWLINE_Balsavimai vyksta u\xc5\xbe u\xc5\xbedar\xc5\xb3 dur\xc5\xb3. Vienas i\xc5\xa1 Rinkimin\xc4\x97s komisijos nari\xc5\xb3 (ne sekretorius) imasi pirmininkauti balsavimui._NEWLINE_\xc4\xae kiekvienas pareigas prezidiume renkama atskirai. Pradedama nuo prezidento, o po to, renkami i\xc5\xa1 eil\xc4\x97s viceprezidentai. Prie\xc5\xa1 prad\xc5\xbei\xc4\x85 Rinkimin\xc4\x97s komisijos pirmininkas perskaito pretendent\xc5\xb3 \xc4\xaf prezidento pareigas pavardes._NEWLINE_Po to, kiekvienam pretendentui, jei jis to pageidauja, suteikiama ne daugiau 10 min pasisakymui. Po jo gali vykti diskusijos, kurioms pasibaigus Pirmininkas pakvie\xc4\x8dia delegatus slaptam balsavimui\xc2\xa0\xe2\x80\x93 pa\xc5\xbeym\xc4\x97ti biuletenyje u\xc5\xbe kur\xc4\xaf pretendent\xc4\x85 jie balsuoja._NEWLINE_Surink\xc4\x99s bals\xc5\xb3 daugum\xc4\x85, pretendentas yra skelbiamas i\xc5\xa1rinktu Federacijos prezidentu. Jei du pretendentai pirmajame rate surenka vienodai bals\xc5\xb3, tai tarp dviej\xc5\xb3 pretendent\xc5\xb3, daugiausiai surinkusi\xc5\xb3 bals\xc5\xb3, dar kart\xc4\x85 balsuojama. Jei v\xc4\x97l lygu, Rinkim\xc5\xb3 komisijos pirmininkas skelbia 10 min. pertrauk\xc4\x85, po kurios balsuojama dar kart\xc4\x85. Jei ir \xc5\xa1\xc4\xaf kart\xc4\x85 lygu, rinkim\xc5\xb3 baigt\xc4\xaf i\xc5\xa1sprend\xc5\xbeia Pirmininkas, traukdamas vien\xc4\x85 i\xc5\xa1 dviej\xc5\xb3 sulenkt\xc5\xb3 lapeli\xc5\xb3, kuri\xc5\xb3 viduje u\xc5\xbera\xc5\xa1yta vieno kurio nors pretendento pavard\xc4\x97. Atv\xc4\x97rus pasirinkt\xc4\x85j\xc4\xaf lapel\xc4\xaf paai\xc5\xa1k\xc4\x97ja i\xc5\xa1rinktasis prezidentas._NEWLINE_Bet kuris i\xc5\xa1 pralaim\xc4\x97jusi\xc5\xb3 pretendent\xc5\xb3, jei jis to dar n\xc4\x97ra padar\xc4\x99s anks\xc4\x8diau, gali pareik\xc5\xa1ti nor\xc4\x85 dalyvauti 1-ojo viceprezidento rinkimuose._NEWLINE_Rinkim\xc5\xb3 proced\xc5\xabra analogi\xc5\xa1ka kaip ir renkant prezident\xc4\x85._NEWLINE_Pagal nurodyt\xc4\x85 tvark\xc4\x85 vyksta rinkimai \xc4\xaf 2-ojo ir 3-iojo viceprezidento pareigas._NEWLINE_Visi balsavimai vyksta toje pa\xc4\x8dioje sesijoje._NEWLINE_I\xc5\xa1rinkus prezidium\xc4\x85, Rinkimin\xc4\x97s komisijos veikla baigiasi._NEWLINE_Prezidiumas renkamas keturiems (4) metams. Naujai i\xc5\xa1rinktas prezidiumas savo darb\xc4\x85 pradeda, pasibaigus suva\xc5\xbeiavimui, kuriame jie buvo i\xc5\xa1rinkti.\n_START_SECTION_\nPrezidentas\n_START_PARAGRAPH_\nPrezidentas organizuoja Prezidiumo darb\xc4\x85.\n_START_SECTION_\nVice prezidentai\n_START_PARAGRAPH_\n1-as viceprezidentas eina prezidento pareigas, kai \xc5\xa1is negali j\xc5\xb3 vykdyti. Antras ir tre\xc4\x8dias viceprezidentai pavaduoja pareigose, kai pirmas ar antras viceprezidentai negali j\xc5\xb3 vykdyti.\n_START_SECTION_\nI\xc5\xbedininkas\n_START_PARAGRAPH_\nI\xc5\xbedininkas tvarko finansinius reikalus pagal prezidiumo veiklos metin\xc4\x99 program\xc4\x85.\n_START_SECTION_\nSekretorius\n_START_PARAGRAPH_\nSekretori\xc5\xb3 skiria prezidiumas. Jis neturi b\xc5\xabti delegatas, ar individualus narys. Jis dalyvauja Suva\xc5\xbeiavime, padeda ruo\xc5\xa1iant darbotvark\xc4\x99. Jam prezidiumas gali paskirti ir kitas administravimo pareigas.\n_START_SECTION_\nAuditorius ir atsarginis auditorius\n_START_PARAGRAPH_\nAuditorius tikrina finansini\xc5\xb3 dokument\xc5\xb3 tvarkingum\xc4\x85 ir tikrum\xc4\x85. Ruo\xc5\xa1ia Suva\xc5\xbeiavimui ataskait\xc4\x85 ir pasi\xc5\xablymus d\xc4\x97l prezidiumo finansin\xc4\x97s veiklos, gali si\xc5\xablyti suva\xc5\xbeiavimui prezidium\xc4\x85 paleisti._NEWLINE_Atsarginis auditorius pakei\xc4\x8dia auditori\xc5\xb3, jei \xc5\xa1is negali vykdyti pareig\xc5\xb3_NEWLINE_Auditorius ir rezervinis auditorius renkami i\xc5\xa1 delegat\xc5\xb3, bet ne i\xc5\xa1 prezidiumo nari\xc5\xb3, vieneriems metams per kasmetin\xc4\xaf Suva\xc5\xbeiavim\xc4\x85.'